Diari Oficial de la Generalitat Valenciana


Sumari del DOGV 6003, del 29-04-2009 (2009/4638)

RESOLUCIÓ de 3 de març de 2009, de la directora de l'Agència Valenciana de Foment i Garantia Agrària, sobre la convocatòria d'ajudes en relació amb la reestructuració i la reconversió de vinyes.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6003

Data del DOGV
:   29-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4638


Data del document
:   03-03-2009

Organisme emissor
:   Agència Valenciana de Foment i Garantia Agrària

Tipus de document
:   Resolució

Correcció d'errades

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública
    * suport econòmic
    * ajuda a l'agricultura
    * viticultura
    * agricultor
    * reconversió productiva
    * vinya

RESOLUCIÓ de 3 de març de 2009, de la directora de l'Agència Valenciana de Foment i Garantia Agrària, sobre la convocatòria d'ajudes en relació amb la reestructuració i la reconversió de vinyes. [2009/4638]  
En compliment d'allò que es preveu en l'article 59.6.a de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i sobre la base de la competència que tinc segons l'article 77 de la Llei 14/2005, i de l'article 13 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, per la qual cosa adopte la resolució següent:   
Apartat 1. Règim jurídic de les ajudes   
El Reglament (CE) número 479/2008, de 29 d'abril de 2008, del Consell, pel qual s'establix l'organització comuna del mercat vitivinícola, preveu en els seus articles 7.1.c i 11 que s'adopten determinades mesures de suport, es tenen a més en compte les previsions dels articles 6 a 10 del Reglament (CE) 555/2008, de 27 de juny de 2008, pel qual es desenvolupa l'anterior reglament.   
El Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol, conté en el seu capítol II i, concretament, en la secció 2ª la regulació detallada en desenvolupament dels reglaments comunitaris per a la concessió d'ajudes per a la reestructuració i la reconversió de vinyes, i es fa referència en l'esmentada secció a l'àmbit, les mesures subvencionables, els requisits per a l'aprovació de plans de reestructuració, els tipus d'ajudes, les bestretes.  
Apartat 2. Crèdits pressupostaris a què s'imputa la subvenció i quantia estimada de les subvencions  
El pagament de les ajudes recollides en esta resolució, referents al Programa de Suport al Sector Vitivinícola, serà a càrrec de les línies pressupostàries corresponents al capítol IV de l'Agència Valenciana de Foment i Garantia Agrària, línia SE830000 (fons FEAGA), que corresponen a l'aplicació a la Comunitat Valenciana de la política agrícola comunitària i s'efectuarà tenint compte l'assignació de fons que corresponga a la Comunitat Valenciana.  
La contribució comunitària no podrà excedir el límit previst en l'article 11, apartat 6 del Reglament (CE) 479/2008, tenint en compte l'article 30.2 del Reial Decret 244/2009, i amb referència als imports esmentats en l'annex VI de l'esmentat reial decret.  
Tal com s'especifica en l'article 27.2 del Reial Decret 244/2009, la Comunitat Valenciana realitzarà una aprovació definitiva de les mesures per a este exercici una vegada conegudes les disponibilitats financeres acordades en la Conferència Sectorial d'Agricultura i Desenvolupament Rural. No obstant, es preveu una possible assignació de 4.352.000 euros a la Comunitat Valenciana.   
Apartat 3. Objecte, condicions i finalitat de la concessió de la subvenció  
1. Aplicar en el marc previst en l'apartat primer d'esta resolució la mesura de suport als viticultors les vinyes dels quals es destinen a la producció de raïm per a vinificació per a una o diverses de les activitats que es preveuen en l'article 11 del Reglament (CE) número 479/2008, del Consell.  
2. No es podran acollir a este règim d'ajudes les actuacions previstes en l'article 21.2 del Reial Decret 244/2009, de 27 de febrer.  
3. El suport per a la reestructuració i la reconversió de vinyes només es podrà concedir en aplicació de l'article 11.3 del Reglament (CE) 479/2008, i de l'article 22.2 del Reial Decret 244/2009, per a una o diverses de les activitats següents:  
a) Reconversió varietal.  
b) Reimplantació de vinyes.  
c) Millora de les tècniques de gestió de vinyes.  
El termini màxim d'execució de la mesura és de 5 anys i en cap cas posterior a 31 de juliol de 2013, en aplicació de l'article 23 del Reial Decret 244/2009.  
Els tipus d'ajudes a les activitats esmentades i els requisits són els que s'especifiquen en l'article 30 del Reial Decret 244/2009, de 27 de febrer.  
4. En aplicació d'allò que es preveu en l'article 30.2 del Reial Decret 244/2009, en l'àmbit de la Comunitat Valenciana, no es consideraran com accions subvencionables les següents operacions de l'annex VI del reial decret esmentat:  
Palissada, emparrat o semblants, sistemes de conducció Canarias, desempedregar, anivellació del terreny, abancalar, abancalar amb murs de pedra en pendents superiors al 30%, reposició terra i lapil·li, murs de pedra tallavent.  
5. A la Comunitat Valenciana, tenint en compte la possibilitat de l'article 30.6 del Reial Decret 244/2009, s'admet que la compensació adopte la forma de coexistència de vinyes noves i velles durant dos campanyes.  
La compensació per pèrdua d'ingressos a la Comunitat Valenciana és de 609 euros/ha per any. Esta compensació s'aplicarà durant 2 campanyes, excepte quan les accions que es duguen a terme sobre la parcel·la de vinya siguen la reconversió varietal o substituir el sistema de conducció (canvi de got a espatllera). En este cas es concedirà la compensació per pèrdua d'ingressos per a eixa superfície per una campanya.  
Apartat 4. Plans de reestructuració  
El règim de reconversió i reestructuració de vinyes es realitzarà a través dels plans de reestructuració i reconversió que contindran les corresponents mesures que cal realitzar.  
A la Comunitat Valenciana i en aplicació de l'article 24.3 del Reial Decret 244/2009, els plans seran col·lectius i el nombre mínim de viticultors serà de 20. A la província de Castelló podran presentar els esmentats plans un mínim de 5 viticultors.   
Apartat 5. Requisits dels plans de reestructuració i reconversió  
En aplicació de l'article 26 del Reial Decret 244/2009:  
1. Seran admissibles els plans individuals. En estos casos la superfície total reestructurada o reconvertida en el pla haurà de ser, almenys, de 0,5 ha, en aplicació de l'article 26 del Reial Decret 244/2009.   
En el cas de plans col·lectius, la superfície total reestructurada o reconvertida en el pla haurà de ser, almenys, de 10 hectàrees.  
2. Les superfícies reestructurades o reconvertides es regiran per allò que es disposa en l'article 26.2 del Reial Decret 244/2009.  
3. La superfície màxima reestructurada o reconvertida serà de 25 ha per viticultor i any.  
4. El límit de drets de replantació procedent de fora de les explotacions serà, com a màxim, d'un 20% de la superfície afectada pel pla.  
Apartat 6. Presentació dels plans de reestructuració i reconversió de vinyes  
1. Les sol·licituds de reconversió i reestructuració que es referisquen a superfícies situades a la Comunitat Valenciana es dirigiran a l'Agència Valenciana de Foment i Garantia Agrària, i es podran presentar en aquells llocs previstos en l'article 38.4 de la Llei 30/1992.  
2. En aplicació de l'article 25 del Reial Decret 244/2009, de 27 de febrer, seran presentats els plans de reestructuració i reconversió durant els 15 dies hàbils següents a l'eficàcia d'esta resolució.   
3. En aplicació de l'article 25.2 del Reial Decret 244/1999, els viticultors hauran d'aportar juntament amb la sol·licitud, el projecte del pla que haurà de contindre la informació allí prevista.  
Apartat 7. Aprovació del pla  
L'aprovació del pla no suposa cap compromís futur de despeses, tal com es preveu en l'article 27.1 del Reial Decret 244/2009.  
Segons allò que es preveu en la disposició addicional segona del Decret 124/2006, de 8 de setembre de 2008, del Consell, pel qual es designa l'organisme pagador de les despeses corresponents a la PAC a la Comunitat Valenciana i s'establix la seua organització i funcionament, la instrucció correspon a la Direcció General de Producció Agrària segons allò que es preveu en l'article 11 del Decret 121/2007, de 27 de juliol, del Consell, pel qual s'aprova el ROF de la Conselleria d'Agricultura, Pesca i Alimentació.  
Correspon resoldre el procediment, sense perjuí de possibles delegacions de competències, a la Direcció de l'Agència Valenciana de Foment i Garantia Agrària, segons allò que es preveu en l'article 13.1.h del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària.   
Apartat 8. Criteris de prioritat  
Una vegada tinguts en compte els criteris que s'establixen en l'article 28.1 del Reial Decret 244/2009, per a la Comunitat Valenciana, en aplicació de l'article 28.2 d'este, s'afigen els criteris de prioritat següents que seran tinguts en compte de forma decreixent segons l'orde següent:  
1. Tindran prioritat aquelles sol·licituds que en els plans de les quals s'incloguen conjuntament les mesures subvencionables de reconversió varietal i la instal·lació d'espatlleres o de canvi de got a espatllera.  
2. Aquelles sol·licituds que incloguen en els seus plans, dins de les millores tècniques, la instal·lació d'espatlleres o de canvi de got a espatllera.  
3. Aquelles sol·licituds que incloguen en els seus plans la reconversió varietal.  
Apartat 9. Bestretes  
En aplicació de l'article 31 del Reial Decret 244/2009, de 27 de febrer, es podran efectuar bestretes del 80% de l'ajuda quan se sol·liciten estes i es complisquen les condicions de l'apartat primer de l'article esmentat. La constitució de la garantia a favor de l'Agència Valenciana de Foment i Garantia Agrària, s'haurà d'efectuar en forma d'aval bancari, amb un import igual al 120% de l'import de l'ajuda.  
Si s'han produït bestretes s'haurà de complir, a més, amb allò que es preveu en els apartats 2, 3 i 4 de l'article 31 del Reial Decret 244/2009.  
Apartat 10. Recursos contra la resolució  
Davant de la dita resolució, procedirà el recurs de reposició davant del director de l'Agència de Foment i Garantia Agrària, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la notificació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
Apartat 11. Ajudes no subjectes al règim de l'article 87.1 del Tractat CE  
En compliment d'allò que es preveu en l'article 7.4 del Decret 147/2007, de 7 de setembre, les ajudes convocades amb esta resolució no necessiten de la seua notificació a la Comissió Europea al tractar-se d'ajudes finançades pel FEAGA.   
Apartat 12. Publicació d'ajudes concedides  
A l'efecte d'allò que es preveu en l'article 4 del Reglament (CE) 259/2008, de 18 de març de 2008, s'informa els possibles beneficiaris que les seues dades es publicaran en el DOCV, d'acord amb l'article 44 bis del Reglament (CE) 1290/2005, i al Reglament (CE) 259/2008, i podran ser tractades per organismes d'auditoria i investigació de les comunitats i dels estats membres, per a salvaguardar els interessos financers de les comunitats. El contingut, la forma i la data de la publicació són els establits, respectivament, en els articles 1, 2 i 3 del Reglament (CE) 259/2008.   
Apartat 13. Règim de recursos contra esta resolució de convocatòria  
Davant de la dita resolució, procedirà el recurs de reposició davant del director de l'Agència de Foment i Garantia Agrària, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la notificació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
València, 3 de març de 2009.- La directora de l'Agència Valenciana de Foment i Garantia Agrària: Pilar Amigó Salvi.